Dan is-summit Ewropew kien mistenni jkun ta' sfida. Sfida minħabba li l-punti fuq l-aġenda huma punti li għandhom iwassluna biex nieħdu azzjoni u jinkoraġġuna biex nieħdu deċiżjonijiet kuraġġużi u kumplessi. Sfida, ukoll, minħabba li sa ftit jiem ilu ħsibna li din il-laqgħa ser tkun tista' ssir personalment. U nafu li meta laqgħa ssir personalment nistgħu naħdmu b'modi li huma impossibbli, jew aktar diffiċli, waqt vidjokonferenza. Għal dik ir-raġuni, kellna nkunu impenjati bis-sħiħ biex niżguraw li d-diversi punti fuq l-aġenda jitħejjew fid-dettall. Fl-aħħar mill-aħħar, il-laqgħa tal-Kunsill Ewropew saret bla xkiel. Ovvjament, l-ewwel suġġett kien dak li issa ilu l-ogħla prijorità tagħna għal ħafna xhur: il-COVID-19 u l-ħtieġa urġenti li titkompla l-ħidma biex tittejjeb il-produzzjoni tal-vaċċini fl-Ewropa, u biex ukoll titjieb il-kapaċità li jitqassmu l-vaċċini fl-istati membri. Din hija l-prijorità assoluta, u aħna mmobilizzati bis-sħiħ flimkien mal-Kummissjoni Ewropea u l-istati membri. Il-Kummissjoni kellha l-opportunità li tevalwa l-ħidma li saret biex jiżdiedu sostanzjalment il-produzzjoni u t-twassil tal-vaċċini lill-istati membri fil-ġimgħat li ġejjin. Il-COVID-19 tatna wkoll l-opportunità li nibnu, abbażi tal-proposta tal-Kummissjoni dwar iċ-ċertifikat aħdar diġitali, fuq il-kapaċità tagħna li naħdmu flimkien sabiex fil-ġimgħat li ġejjin niddeċiedu fuq għodda għall-promozzjoni tal-mobbiltà fl-Ewropa u biex tgħina nerġgħu lura għal aktar attivitajiet normali. Din hija xi ħaġa li ser nagħmlu b'kooperazzjoni mas-sħab internazzjonali tagħna. Wara, l-aġenda daret fuq kwistjonijiet internazzjonali, u t-Turkija b'mod partikolari. Tafu li t-Turkija u l-Lvant tal-Mediterran huma prijorità importanti ħafna għall-Unjoni Ewropea u għall-istati membri tagħna. U tafu li dan huwa dibattitu diffiċli. Din mhijiex l-ewwel darba li kellna dan id-dibattitu. Aħna ħejjejna tajjeb ħafna l-konklużjonijiet maqbula. Il-konklużjonijiet huma bbażati fuq l-idea li, l-ewwel nett, iddeċidejna li ninkarigaw lill-Kummissjoni u lir-Rappreżentant Għoli biex jipproponu aġenda pożittiva possibbli, iżda kundizzjonali. Dan ifisser li nittamaw li t-Turkija żżomm imġiba moderata, imġiba pożittiva, fil-ġimgħat u fix-xhur li ġejjin. U dan ifisser li aħna lesti, flimkien mal-Kunsill Ewropew, mal-istati membri, li nressqu proposti aktar konkreti biex ikollna relazzjoni aktar stabbli u aktar prevedibbli mat-Turkija. Identifikajna s-suġġetti possibbli biex intejbu r-relazzjoni: l-ewwel l-armonizzazzjoni tal-unjoni doganali, l-attivitajiet bejn il-persuni u l-mobbiltà. U, naturalment, is-suġġett tal-migrazzjoni. Hija l-intenzjoni tagħna li naħdmu ħafna biex inkunu nistgħu npoġġu xi proposti konkreti fuq il-mejda. U ser ikollna l-okkażjoni li nerġgħu lura għal dan, f'Ġunju, fil-livell tal-Kunsill Ewropew. Nittama li ser inkunu nistgħu nieħdu deċiżjonijiet aktar formali. Iżda dan huwa pass importanti fid-direzzjoni t-tajba. Dan huwa suġġett importanti. Dwar ir-Russja. Dan kien biss punt ta' informazzjoni. U biħsiebna jkollna dibattitu strateġiku dwar ir-Russja fil-Kunsill Ewropew li jmiss. Iżda nafu l-pożizzjoni tagħna għaliex kellna l-okkażjoni, f'dawn l-aħħar jiem, biex nesprimu l-pożizzjoni Ewropea dwar ir-Russja. Kellna wkoll l-okkażjoni biex nindirizzaw xi suġġetti ekonomiċi, is-Suq Uniku u l-Aġenda Diġitali. Flimkien mal-Patt Ekoloġiku, l-ambizzjoni diġitali tagħna hija wieħed miż-żewġ pilastri fundamentali għall-mudell Ewropew il-ġdid tagħna, għall-paradigma Ewropea l-ġdida tagħna. Id-deċiżjonijiet li ħadna llum, fil-konklużjonijiet tagħna, jibagħtu sinjal qawwi ħafna li ser naħdmu b'mod attiv mal-Kummissjoni u mal-istati membri biex nużaw l-ambizzjoni diġitali tagħna bħala lieva li għandna nisfruttaw. Dan ser jgħinna ntejbu l-iżvilupp ekonomiku u l-innovazzjoni. U dan jagħmel il-prijoritajiet tagħna ċari, fuq terminu qasir, medju u aktar fit-tul. Mil-lat diġitali, nixtieq intenni li l-linji gwida li ġew ivvalidati llum jipprovdu qafas għas-snin li ġejjin li fuqu l-Kummissjoni u l-istati membri ser jaħdmu biex jagħmlu progress u jsibu bilanċ bejn l-ambizzjoni ta' sovranità diġitali u x-xewqa li joperaw f'ekonomiji miftuħa. Din hija t-triq li nixtiequ nsegwu. Bl-appoġġ tal-Bank Ċentrali Ewropew u mal-president tal-Grupp tal-Euro, kellna wkoll l-opportunità li nevalwaw, bħala parti mis-Summit tal-Euro, ir-ristrutturar ekonomiku wara l-kriżi tal-COVID-19 u l-impatt li kellha fuq id-dinja. Kellna wkoll l-opportunità li niddiskutu r-rwol internazzjonali tal-euro. Qbilna dwar qafas li ser jippermetti lill-istati membri, lill-Kummissjoni u lill-ministri għall-finanzi biex fil-ġimgħat li ġejjin jaħdmu fuq l-erba' pilastri ta' dak il-qafas biex jissaħħaħ ir-rwol internazzjonali tal-euro. L-aħħar iżda mhux l-inqas, illejla kellna l-okkażjoni li jkollna summit Ewropew eċċezzjonali għaliex, għall-ewwel darba fi 11-il sena, aħna lqajna lill-President tal-Istati Uniti. L-aħħar darba kienet 11-il sena ilu b'Barack Obama. Illejla kienet opportunità għall-President tal-Istati Uniti biex jesprimi l-viżjoni tiegħu tal-kooperazzjoni futura bejn l-UE u l-Istati Uniti. U kienet ukoll opportunità għalina, l-Unjoni Ewropea, biex nesprimu l-impenn qawwi tagħna għal din l-alleanza tranżatlantika fundamentali. Kellna l-opportunità li nidentifikaw is-suġġetti li ser niffukaw fuqhom flimkien. L-ewwel nett, naturalment, hemm il-COVID-19, il-ħtieġa li jiġi ggarantit l-aċċess għall-vaċċini, il-ħtieġa li tiġi ssalvagwardjata l-katina ta' provvista. Dan huwa punt fundamentali sabiex il-vaċċini jkunu aċċessibbli kullimkien fl-Ewropa, fl-Istati Uniti u madwar id-dinja, b'mod partikolari bis-saħħa tal-Faċilità COVAX li l-UE u l-Istati Uniti huma involuti fiha. Kellna wkoll l-opportunità li niddiskutu x-xewqa komuni tagħna għall-prosperità madwar id-dinja, sabiex intejbu l-kundizzjonijiet tal-għajxien. U din tirrikjedi azzjoni dwar il-klima u l-qasam diġitali. Imbagħad wasalna għal punt ewlieni, punt ċentrali. Kellna l-opportunità li nenfasizzaw il-fatt li l-Unjoni Ewropea hija proġett ta' paċi. L-Unjoni Ewropea hija proġett ta' prosperità. Hija bbażata fuq il-valuri tad-dinjità ta' kull bniedem, tad-demokrazija, tal-istat tad-dritt. Fl-aħħar seklu, wara l-atroċitajiet tat-Tieni Gwerra Dinjija, l-Istati Uniti, l-Ewropa u sħab oħra qiegħdu l-pedamenti għal ordni multilaterali mibnija fuq il-kooperazzjoni bbażata fuq ir-regoli. Fis-snin ta' wara, din l-ordni kienet taħt pressjoni mill-imperu Sovjetiku, li pprova jimponi r-regoli tiegħu stess. Aħna emminna li kien possibbli li jiġi żgurat li l-valuri tad-demokrazija u l-istat tad-dritt jipprevalu kullimkien. Iżda għal darb' oħra qed naraw dawk il-valuri jitpoġġew taħt pressjoni. Qed niffaċċjaw theddid intern u estern, bħad-diżinformazzjoni, l-attakki ċibernetiċi u t-theddid ibridu. U issa aktar minn qatt qabel, l-Istati Uniti u l-Unjoni Ewropea, flimkien mas-sħab tagħna li jikkondividu l-istess valuri, jirrikonoxxu li għandna responsabbiltà lejn il-ġenerazzjonijiet futuri. Dan għax nafu li d-deċiżjonijiet li nistgħu nieħdu flimkien għad-demokrazija, għas-sigurtà, għall-istabbiltà, ser ikollhom impatt fuq uliedna u ulied uliedna. U huwa b'din il-konvinzjoni li din il-laqgħa ħadet dimensjoni operattiva u prattika ħafna: ix-xewqa li nimpenjaw ruħna fi djalogu, kif għamilna lbieraħ meta kien hawn is-Segretarju tal-Istat Blinken. Iżda kien hemm ukoll dimensjoni oħra, li kienet il-mod li bih inħarsu lejn il-paċi, is-sigurtà u r-responsabbiltà tagħna lejn il-preżent, iżda wkoll lejn il-futur. Dawn huma l-ftit punti li xtaqt naqsam magħkom. Kif tistgħu taraw, din il-laqgħa tal-Kunsill Ewropew kienet mistennija tkun ta' sfida, ikkumplikata, laqgħa mhux tas-soltu minħabba l-preżenza ta' mistieden straordinarju, f'mument fejn ninsabu f'salib it-toroq fil-ħajja politika internazzjonali fejn irridu nagħmlu għażliet tajbin, insegwu t-triq it-tajba, u jeħtieġ li nagħmlu dan mas-sħab li jikkondividu l-istess valuri tagħna. Grazzi. Ara l-paġna tal-laqgħa